દાગીનાની ખરીદી વખતે ખૂબ જ કાળજી લેવી. જો તમારાં લગ્નને ૬ કે ૮ મહિનાનો ટાઇમ છે તો સૌપ્રથમ સોનાના દાગીનાની ખરીદી કરવી. કારણ સૌને ખબર છે. દિવસે-દિવસે સોનાનો વધતો ભાવ. તમારા બજેટ પ્રમાણે ખરીદી કરવી, દેખાદેખીમાં વધારે ખેંચાવું નહીં. જો તમારાં લગ્ન પછી તમારી જ ફૅમિલીમાં કોઈનાં લગ્ન આવતાં હોય તો ડાયમન્ડનો સેટ કરાવી શકો, નહીં તો એ જ બજેટમાં તમે બુટ્ટી-પેન્ડન્ટના બે સેટ કરાવી શકો. ડાયમન્ડનો સેટ ઘરનાં લગ્ન સિવાય પહેરાતો નથી અને માત્ર તિજોરીમાં જ પડ્યો રહે છે. એના બદલે જો નાની વસ્તુ હશે તો એનો ઉપયોગ તમે અવારનવાર કરી શકશો. દાગીનાની પસંદગી એવી રીતે કરવી કે તમારી પાસે વરાઇટી હોય એવું લાગવું જોઈએ. જેમ કે સોનાનો સેટ લાંબો હોય તો ડાયમન્ડનો નેકલેસ હોવો જોઈએ અને મોતીના સેટની લંબાઈ મિડ લેન્ગ્થ હોવી જોઈએ. સાથે તમે કૉમ્બિનેશનમાં સેટ કરાવી શકો, જેમ કે મોતી અને ડાયમન્ડ તો સારા લાગે જ છે એ ઉપરાંત તમે ચોકીનાં બુટ્ટી-પેન્ડન્ટ લઈ એમાં મોતીની સેર લગાડી શકો. ઇમિટેશનની ખરીદી કેમ ભુલાય? બધી જ સાડી કે ડ્રેસના મૅચિંગ સાથે ઇમિટેશન જ્વેલરીની ખરીદી એકસાથે ન કરવી. જ્વેલરી નવી-નવી આવતી જ હોય છે. જો એકસાથે લઈ લીધી હશે તો ૬ મહિના કે એક વર્ષ પછી એ આઉટ ઑફ ફૅશન લાગશે. ઇમિટેશનમાં પણ બધી વરાઇટી લેવી જેમ કે ઠેવા, કુંદન, સેમી-પ્રેશિયસ સ્ટોન વગેરે-વગેરે. ઇમિટેશનમાં ઇન્ડિયન અને વેસ્ટર્ન અથવા તો ઇન્ડો-વેસ્ટર્ન ખાસ લેવું. જો તમને જ્વેલરીનો એટલો શોખ ન હોય તો તમે ઇમિટેશનમાં સિલ્વર અને ગોલ્ડનમાં એક-એક બ્રેસલેટ લઈ શકો. બૅન્ગલ્સની ખરીદી પણ લિમિટમાં કરવી. જો એકસાથે બધી મૅચિંગ બૅન્ગલ્સ લઈ લેશો અને જો લગ્ન પછી થોડું શરીર વધશે તો હાથનું માપ વધી જશે અને એક પણ બંગડી થશે નહીં અને બધી કબાટમાં જ પડી રહેશે અથવા તો તમે બંગડી સ્ક્રૂવાળી લઈ શકો જેથી હાથનું માપ નાનું-મોટું થાય તો પણ ચિંતાની જરૂર નથી. સ્ક્રૂ ખોલી તમે પહેરી શકો.